སྤྱིར་འཛམ་གླིང་གི་རང་བྱུང་ཁོར་ཡུག་ཆགས་ཚུལ་ལ་བརྟེན་ནས་བོད་ལ་སྐར་ཚོགས་བཞིན་བཀྲ་བའི་མཚོ་དང་མཚེའུ་ཉུས་སྟོང་ལྔ་བརྒྱ་ལྷག་ཡོད་ལ།ལྷག་པར་དུ་ཁྲི་ཤོར་རྒྱལ་མོ་དང་གནམ་མཚོ་ཕྱུག་མོ།ཡར་འབྲོག་གཡུ་མཚོ་དང་མ་ཕམ་གཡུ་མཚོ་སོགས་དུས་ཚིགས་བཞིན་ཡུལ་ལུང་གང་ས་ནས་འཕུར་ཡོང་བའི་བྱ་རིགས་༥༣༣ལྷག་གི་ཁྱིམ་གཞི་ལྟ་བུ་ཞིག་རེད་ལ།མཚོ་དེ་དག་གི་ཉེ་འཁོར་ནི་བོད་རིགས་འབྲོག་པ་དང་རི་དྭགས་སེམས་ཅན་སོགས་བཅའ་སྡོད་བྱེད་སའི་ས་ཁུལ་གཙོ་བོ་ཞིག་རེད།ཡིན་ནའང་།རྒྱ་གཞུང་གི་གནས་སྐབས་ཁེ་ཕན་ལ་དམིགས་ཏེ་ཡུལ་སྐོར་སྤྲོ་འཆམ་གྱི་བསྟི་གནས་ཤིག་ཏུ་བསྒྱུར་བ་མ་ཟད།ཉྭ་རིགས་འཛིན་བཟུང་ཆེད་རྫས་རིགས་འདྲ་མིན་སྤྱད་དེ་མཚོ་མོ་མེ་ལོང་འདྲ་བོ་རྫས་ཁུར་བསྒྱུར་ཏེ་སྒོ་ཕྱུགས་སེམས་ཅན་དང་རི་སྐྱེས་སེམས་ཅན་མང་པོའི་ཚེ་སྲོག་ཤོར་བཞིན་འདུགལྷག་པར་དུ་བོད་ཀྱི་རྩ་ཆེའི་སྲོག་ཆགས་གླ་བ།རྐྱང་དང་གཙོད།བྱ་ཝང་དང་རྒོ་བ།གནའ་བ་དང་གཡི་སོགས་རྩ་མེད་དུ་འགྲི་བཞིན་འདུག